**Muualla hankitun osaamisen tunnistaminen ja tunnustaminen Turun iltalukion aikuisten perusopetuksessa**

**Tunnistaminen ja tunnustaminen aloitetaan kielikokeessa**

Aiemmin opitun tunnustaminen ja tunnistaminen on osa uutta aikuisten perusopetuksen opetussuunnitelmaa. Sen mukaan opiskelijan lähtötaso on arvioitava tarkoituksenmukaisen henkilökohtaisen opiskelusuunnitelman määrittämiseksi. Opiskelijan tieto- ja taitotaso tulee arvioida eri oppiaineissa. Tarvittaessa se tehdään yhteistyössä muiden viranomaisten kanssa. (Aikuisten perusopetuksen opetussuunnitelma, s. 50, OPH 2017)

Opiskelijan osaamisen arviointi alkaa, kun hän ilmoittautuu perusopetuksen kielikokeeseen. Perusopetukseen hakeva opiskelija ilmoittaa aiemmat opintonsa sekä lähtömaassaan että Suomessa. Ilmoittautumislomake toimii haastattelurungon lisäksi pääsykokeen haastattelun pohjana.

Pääsykoe koostuu kahdesta osasta: varsinaisesta kielikokeesta ja haastattelusta. Tekstin ymmärtämisen ja tuottamisen sekä matemaattisten valmiuksien lisäksi selvitetään opiskelijoiden aiempia opintoja. Tavoitteena on tarjota koulutuspaikka niille, joille yleissivistävästä koulutuksesta on mahdollisimman paljon hyötyä. Käytännössä tämä on tarkoittanut sitä, että sisäänotossa pyritään tarjoamaan koulutuspaikka ennen kaikkea alle 18-vuotiaille opiskelijoille.

**Yleissivistyksen pohjana laaja yhteistyö**

Perusopetuksen tavoitteena on yleissivistys. Myös niille, joilla on peruskoulua vastaavia opintoja omasta lähtömaastaan, koulutus avaa tarpeellisen väylän suomalaiseen yhteiskuntaan. Monet oppiaineet - historia, maantieto, terveystieto, elämänkatsomustieto ja yhteiskuntaoppi - tarjoavat tarpeellista tietoa suomalaisesta yhteiskunnasta.

Kaikissa oppiaineissa painopiste on uuden opetussuunnitelman mukaisesti kieli- ja kulttuuritietoisessa opetuksessa. Suomen kielen opiskelu ja kielitaidon kehittäminen on koko oppimisen perusta. Se otetaan keskeisesti huomioon kaikissa perusopetuksessa opiskeltavissa aineissa. Lisäksi opetuksessa hyödynnetään opiskelijoiden omaa kulttuuritaustaa.

Opetussuunnitelmassa mainittu henkilökohtaistaminen on keskeinen osa sekä opetusta että ohjausta. Opinto-ohjaaja ja aineenopettajat tekevät yhteistyötä opiskelijan henkilökohtaisen opintopolun ja kokonaistilanteen kartoittamiseksi. Varsinkin ne opiskelijat, joilla on vähän koulutaustaa, hahmottavat opiskelun vaatimustason ja luonteen vasta ensimmäisten jaksojen aikana. Esimerkiksi puhutun ja kirjoitetun suomen kielen ero, kirjoitetun yleiskielen vaatimukset ja perusopetuksen kurssien laajuus ovat isoja haasteita.

Henkilökohtaistamisen lisäksi opettajat ja ohjaajat tekevät yhteistyötä muualla hankitun osaamisen tunnistamiseksi. Opiskelijan osaamisen tunnistaminen vaatii aineenopettajan arviointia. Opinto-ohjaajan ohjauskeskusteluissa käydään läpi vaihtoehtoja tunnustamisen toteuttamiseksi. Lopullisen päätöksen hyväksiluvusta tekee rehtori tai apulaisrehtori.

**Tunnistaminen on osaamisen tunnustamista**

Aina opiskelijat eivät halua, että aiemmin suoritetut kurssit lasketaan perusopetuksen kokonaiskurssimäärään. Yleissivistävistä opinnoista saatava hyöty, sanaston ja kielitaidon kehittyminen, on monelle kurssisuoritusten hyväksilukua merkityksellisempää. ­­­

Eniten opintoja tunnustetaan englannissa ja matematiikassa. Monet opiskelijat ovat suorittaneet englannin kielen opintoja lähtömaassaan tai tulevat ympäristöstä, jossa englantia käytetään päivittäisessä viestinnässä.

Matematiikassa opiskelijalla saattaa olla muualla hankittu hyvä peruslaskutaito. Ongelmia tuottavat puolestaan sanalliset laskutehtävät, minkä vuoksi matematiikassa on Turun iltalukiossa käytännössä tunnustettu lähinnä alkuvaiheen perusmatematiikan kursseja.

Aiemmin opitun tunnistamisessa ensimmäinen keskeinen asiakirja on lähtömaan todistus. Opiskelijalta se kuitenkin usein puuttuu. Opintojen laajuus saattaa myös poiketa suomalaisesta peruskoulusta. Muualla suoritetuilla opinnoilla voidaankin korvata myös kurssien osia. Suomalaisissa oppilaitoksissa suoritetuissa opinnoissa pitäydytään suoritusoppilaitoksen antamassa arvioinnissa (Aikuisten perusopetuksen opetussuunnitelma, OPH 2017, s. 50).

Jos todistusta ei ole, on erillinen koe käytännössä tärkein osaamisen mittari. Aiemmin hankittuja taitoja mitataan kokeessa, jossa on aina kirjallinen osuus. Esimerkiksi englannissa opiskelija saattaa yliarvioida oman kielitaitonsa: hänelle saattaa olla yllätys, että pelkkä suullinen kielitaito ei riitä, vaan osaaminen täytyy osoittaa sekä suullisesti että kirjallisesti.

**Realistinen arviointi auttaa opiskelijaa jatko-opinnoissa**

Kaiken opitun tunnustamisen ei tarvitse tapahtua opintojen alkuvaiheessa. Opiskelijat suorittavat peruskouluaikanaan monenlaisia kursseja myös muualla kuin peruskoulussa. Niistä saattaa olla hyötyä myös perusopetuksen loppuvaiheessa. Käytännössä opintojen loppuun saattamista on pystytty auttamaan erilaisten yksittäisten kurssien avulla. Näitä ovat saattaneet olla erilaiset turva-alan kurssit tai vaikkapa ensiapukurssit.

Eri tavoin toteutetuissa arvioinneissa kannattaa olla realistinen. Lähtökohtana on käytännössä aina opiskelijan oma etu. Jos halutaan liian idealistisin tavoin nopeuttaa opiskelijan etenemistä, voidaan käytännössä monimutkaistaa hänen opintojaan. On helpompaa siirtyä varovaisesti eteenpäin kuin ottaa valtavia askeleita, jotka eivät ohjaakaan haluttuun tavoitteeseen tai valmista jatko-opinnoissa vaadittavaan kielitaitoon.

Realistinen osaamisen tunnistaminen ja tunnustaminen kasvattaa motivaatiota. Sen avulla voidaan osoittaa, että kaikenlaisesta kouluttautumisesta ja aktiivisuudesta on konkreettista hyötyä. Tavoitteena ei aina välttämättä ole opintojen nopeuttaminen vaan joustavien opintopolkujen luominen, jossa arvostetaan erilaisia oppimistapoja.

Aiemmin opitun tunnistamisen keskeisenä tavoitteena on nimenomaan kannustaa opiskelijaa. Opintojen henkilökohtaistamisessa opintoja muokataan niin, että perusopetuksen suorittaminen motivoi, palkitsee ja auttaa opinnoissa eteenpäin. Jokaisen aineenopettajan merkitys niin suomen kielen ja oppiaineen kielen opettajana kuin ohjaajana on perusopetuksessa keskeinen. Eriyttämistä ja henkilökohtaistamista tarvitaan, jotta jokainen opiskelija saavuttaa perusopetuksessa sellaisen tieto- ja taitotason, jolla hän menestyy jatko-opinnoissa.

Riikkamarja Autio